Maktab Rendah Sains MARA Taiping

Maktab Rendah Sains MARA Taiping (singkatan: MRSM Taiping) merupakan sebuah sekolah berasrama penuh di bawah institusi MRSM, yang dikelolakan oleh MARA. Ianya terletak di Taiping, Perak. MRSM Taiping merupakan salah satu MRSM Program Pendidikan Khas dan Smart MRSM. MRSM Taiping juga merupakan MRSM pertama di Malaysia yang mendapat pengiktirafan Apple Distinguished School.

Sejarah

Penubuhan maktab 
MRSM Taiping merupakan MRSM yang kelapan dibina oleh pihak MARA. Pembinaannya telah dimulakan pada tahun 1981 dalam kawasan seluas 50 ekar di kaki Bukit Larut dan berhampiran dengan Taman  Tasik Taiping yang permai. Sehingga hari ini sebahagian daripada kawasan maktab ini masih kekal dalam keadaan asalnya dengan tumbuhan yang menghijau. Sebuah tapak yang sesuai telah dipilih di atas Lot 5180. Keluasan Lot ini adalah 50 ekar terletak di Mukim Tupai, daerah Larut, Matang dan Selama, Perak. Lokasi tersebut sungguh menarik dan indah dengan berlatarbelakangkan Bukit Larut (Maxwell) yang menghijau dan di pinggir sebuah Taman Tasik Taiping yang terkenal di negeri Perak, sungguh ideal untuk sebuah institusi pendidikan. Kos pembinaan Maktab ini adalah berjumlah 11 juta ringgit. Kawasan pembinaan telah melibatkan hampir 40 ekar dan bakinya adalah dikekalkan flora dan fauna aslinya, untuk kegunaan hutan rekreasi dan kajian bagi pelajar-pelajarnya. Maktab ini telah beroperasi pada tahun 1983 dengan pengambilan pelajar seramai 286 orang pelajar Tingkatan 1 dan 2. Pelajar-pelajar maktab ini telah menunjukkan prestasi akademik yang cemerlang sejak dari kumpulan pertama lagi. Pada 1 Julai 1983, MRSM ini telah mula mengambil pelajar-pelajar perintisnya seramai 286 orang. Pada 29 Jun 1987, MRSM Taiping telah dirasmikan oleh DYMM Sultan Perak. Pada 2 Januari 2005, projek peningkatan MRSM Taiping dilaksanakan. Projek ini melibatkan pembinaan 1 blok bangunan pentadbiran, 8 unit rumah guru dan juga rumah pengetua.

Pada 23 Disember 1990, pendaftaran pelajar-pelajar Program Khas Pendidikan telah dilaksanakan. Seramai 295 orang pelajar telah dimasukkan ke Program ini di Tingkatan Empat. Mulai dari tarikh tersebut juga, MRSM Taiping telah dijadikan Pusat Program Khas Pendidikan. Bermula pada tahun 1995 model pengayaan yang digunakan di MRSM Taiping ialah model yang diadaptasi daripada ‘The Schoolwide Enrichment Model (SEM) yang diperkenalkan oleh Renzulli pada tahun 1985. MRSM Taiping juga merupakan satu-satunya MRSM yang telah menjalankan MISO 9002:1994 dalam proses pengajaran dan pembelajaran. Maktab ini telah dianugerahi Sijil MISO 9000:1994 pada September 2000.

Senarai pengetua

Lagu rasmi

Wawasan MRSM Taiping 
Ini bumi yang ku pijak
Ini langit yang ku junjung
Taiping bertuah, bersejarah
Subur, indah dan menghijau

Di sinilah gedung ilmu
Generasi berwawasan
Harapan masyarakat dan ummah
Bakal pemimpin nusa bangsa

Wawasan MRSM Taiping
Suci, ideal dan realistik
Memupuk kemuafakatan sejati
Citarasa inovatif dan kreatif

Lima jari digenggam dijulang
Lima cabaran seiring harapan
Bersama doa restu semua
Kecemerlangan pasti abadi

Rujukan

Lihat juga
 Maktab Rendah Sains MARA
 Majlis Amanah Rakyat

Taiping
Sekolah menengah di Perak